15. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 1124 της 23/25 Νοεμ. 1977 (ΦΕΚ Α΄ 364) Περί εξαιρέσεως των Δικηγορικών Συλλόγων του κράτους εκ του συνόλου των διατάξεων του Ν.Δ. 496/1974 «περί Λογιστικού των Ν.Π.Δ.Δ. «ως τούτο ετροποποιήθη μεταγενεστέρως». Έχοντες υπ’ όψει: 1)Τας διατάξεις α) του άρθρ. 56 του Ν.Δ. 496/1974 «περί Λογιστικού των Ν.Π.Δ.Δ.», ως τούτο αντικατεστάθη υπό του άρθρ. 15 του Νόμ. 369/1976, και του άρθρ. 2 του Νόμ. 578/1978, β) του άρθρ. 206 του Ν.Δ. 3026/1954 «περί Κώδικος των Δικηγόρων». 2)Την από 29 Νοεμ. 1975 απόφασιν της Συντονιστικής Επιτροπής των Δικηγορικών Συλλόγων του Κράτους. 3)Την  υπ’ αριθ. 8/20.12.1976 γνωμοδότησιν της κατ’ άρθρ. 59 του Ν.Δ. 496/1974, ως αντικατεστάθη δια του άρθρ. 16 του Ν.Δ. 369/1976, γνωμοδοτικής Επιτροπής Λογιστικού των Ν.Π.Δ.Δ. και 4)Την υπ’ αριθ. 835/1977 γνωμοδότησιν του Συμβουλίου της Επικρατείας, προτάσει των Ημετέρων επί της Δικαιοσύνης και Οικονομικών Υπουργών, απεφασίσαμεν: Άρθρον μόνον.-Οι Δικηγορικοί Σύλλογοι του Κράτους εξαιρούνται εκ της εφαρμογής του συνόλου των διατάξεων του Ν.Δ. 496/1974 «περί Λογιστικού των Νομικών Προσώπων Δημοσίου Δικαίου» ως τούτο ετροποποιήθη υπό των Νόμ. 250/ 1976, 369/1976 και 578/1977. 